## Odluka o osnivanju Nacionalnog vijeća za vrednovanje modernizacije državne uprave

### NN 105/2008 (15.9.2008.), Odluka o osnivanju Nacionalnog vijeća za vrednovanje modernizacije državne uprave

# VLADA REPUBLIKE HRVATSKE

**3156**

Na temelju članka 30. stavka 2. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 12. rujna 2008. donijela

## ODLUKU

### O OSNIVANJU NACIONALNOG VIJEĆA ZA VREDNOVANJE MODERNIZACIJE DRŽAVNE UPRAVE

I.

Osniva se Nacionalno vijeće za vrednovanje modernizacije državne uprave (u
daljnjem tekstu: Nacionalno vijeće).

II.

Nacionalno vijeće osniva se s ciljem praćenja političkih i stručnih aspekata
reforme državne uprave u Republici Hrvatskoj, za razdoblje 2008. – 2011. godine
i davanja preporuka Vladi Republike Hrvatske.

III.

Zadaće Nacionalnog vijeća su:
1. Nadzor provedbe Strategije reforme državne uprave za razdoblje 2008. – 2011.
godine;
2. Osiguravanje političke i stručne podrške reformi državne uprave;
3. Praćenje političkih i stručnih aspekata reforme državne uprave;
4. Opća politička i stručna evaluacija rezultata reforme državne uprave i
formuliranje preporuka za Vladu Republike Hrvatske, Središnji državni ured za
upravu i druga tijela državne uprave;
5. Davanje preporuka Vladi Republike Hrvatske temeljem vrednovanja rezultata
reforme državne uprave, jednom godišnje;
6. Revizija Strategije reforme državne uprave i izrada Prijedloga o dopunama
Strategije, nakon dvije godine od dana usvajanja Strategije.

IV.

Nacionalno vijeće ima predsjednika i dvanaest članova, a čine ga predstavnici
Hrvatskog sabora (2), Vlade Republike Hrvatske (5), civilnog društva (1),
sindikata (1), istaknutih stručnjaka iz područja uprave (3) i Nacionalnog vijeća
za konkurentnost (1).
Predsjednikom Nacionalnog vijeća imenuje se Vladimir Šeks, potpredsjednik
Hrvatskog sabora.
Članovima Nacionalnog vijeća imenuju se:
*– predstavnik Hrvatskog sabora
– predstavnici Vlade RH:*– Đurđa Adlešič, potpredsjednica Vlade Republike Hrvatske
– Marina Matulović Dropulić, ministrica zaštite okoliša, prostornog uređenja i
graditeljstva
– Ivan Šuker, ministar financija
– Jagoda Premužić, tajnica Vlade Republike Hrvatske
– Antun Palarić, državni tajnik Središnjeg državnog ureda za upravu
*– predstavnik civilnog društva:*– Zorislav Antun Petrović, predsjednik Transparency International Hrvatska
*– predstavnik sindikata:*– Boris Pleša, predsjednik Sindikata državnih i lokalnih službenika i
namještenika Hrvatske
*– istaknuti stručnjaci iz područja uprave:*– prof. dr. sc. Ivan Koprić, Pravni fakultet Sveučilišta u Zagrebu
– prof. dr. sc. Dragan Medvedović, Pravni fakultet Sveučilišta u Zagrebu
– prof. dr. sc. Zdravko Petak, Fakultet političkih znanosti Sveučilišta u
Zagrebu
*– predstavnik Nacionalnog vijeća za konkurentnost:*

V.

Poslove tajništva za potrebe rada Nacionalnog vijeća obavlja Središnji državni
ured za upravu.

VI.

Nacionalno vijeće će o svom radu pisanim putem izvješćivati Vladu Republike
Hrvatske najmanje jednom godišnje. Izvješće o radu treba sadržavati i evaluaciju
rezultata reforme državne uprave i preporuke za Vladu Republike Hrvatske.

VII.

Ova Odluka stupa na snagu danom donošenja, a objavit će se u »Narodnim
novinama«.

Klasa: 023-03/08-02/21
Urbroj: 5030109-08-1
Zagreb, 12. rujna 2008.

Predsjednik
**dr. sc. Ivo Sanader**, v. r.

Odluka, NN 105/2008-3156
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)